Na temelju članka 52. Zakona o proračunu (NN br. 87/08; 136/12; 15/15), čl. 118. Zakona o odgoju i obrazovanju u osnovnoj i srednjoj školi ( NN br. 87/08, 86/09, 92/10, 105/10, 90/11, 5/12, 16/12, 86/12, 126/12, 94/13, 152/14, 07/17, 68/18; 98/19) i čl. 69. Statuta Medicinske škole, na prijedlog ravnateljice Aleksandre Acalin, dipl. inž., Školski odbor Medicinske škole na svojoj sjednici održanoj dana 10. lipnja 2020. godine donosi

**PRAVILNIK O VLASTITIM PRIHODIMA, DONACIJAMA I SREDSTVIMA POSEBNE NAMJENE**

**I. OPĆE ODREDBE**

**Članak 1.**

Ovim Pravilnikom (u daljnjem tekstu: Pravilnik) propisuju se materijalna i procesna pitanja u pogledu ostvarivanja i raspolaganja vlastitim prihodima. donacijama, sredstvima posebne namjene.

**Članak 2.**

Odredbe ovog Pravilnika ne odnose se na sredstva doznačena školi od strane državnog proračuna, proračuna županije, namjenske prihode od sufinanciranja te prihode dobivene putem provedbe nacionalnih ili EU projekata i tekuće pomoći u okviru projekata.

**Članak 3.**

Riječi i pojmovni sklopovi koji imaju rodno značenje korišteni u ovom dokumentu odnose se jednako na oba roda (muški i ženski) i na oba broja (jedninu i množinu), bez obzira na to jesu li korišteni u muškom ili ženskom rodu, odnosno jednini ili množini.

**Članak 4.**

Sukladno članku 52. Zakona o proračunu ("Narodne novine" br. 87/08., 136/12. i 15/15.) vlastitim prihodima smatraju se prihodi koje Škola ostvari od obavljanja poslova na tržištu i tržnim uvjetima.

Škola može ostvarivati vlastite prihode od:

- najma/zakupa prostora ili opreme

- obrazovanja odraslih

- ostalih nespomenutin prihoda u skladu sa Zakonom o proračunu.

Ostvareni prihodi uplaćuju se u proračun Šibensko-kninske županije.

Vlastite prihode škola evidentira sukladno propisima kojima je uređeno proračunsko računovodstvo.

**2. ZAKUP/NAJAM**

**Članak 5.**

Imovina školske ustanove daje se u najam/zakup na temelju Odluke o uvjetima i načinu korištenja imovine školskih ustanova Šibensko-kninske županije (Službeni vjesnik Šibensko-kninske županije, broj 7/2016)

**3. OBRAZOVANJE ODRASLIH**

**Članak 6.**

Škola za programe odobrene od strane Ministarstva znanosti i obrazovanja može vršiti djelatnost obrazovanja odraslih.

Cijene obrazovanja odraslih kao i raspodjelu sredstava Odlukom utvrđuje Školski odbor.

**Članak 7.**

Prihodi od obrazovanja odraslih koriste se za podmirenje rashoda povezanih s obavljanjem djelatnosti od koje se ostvaruje vlastiti porihod i to najprije za:

* Naknade radnicima koji obavljaju obrazovanje odraslih
* Podmirenje materijalnih rashoda nastalih obavljanjem djelatnosti

Iznos ostvarenih vlastitih prihoda koji preostanu nakon podmirivanja rashoda iz stavka 2, ovog članka koriste se kao sredstva za obavljanje redovne djelatnosti i poboljšanja standard srednjoškolskog obrazovanja, te podmirenju tekućih i kapitalnih izdataka.

**Članak 8.**

Način korištenja vlastitih sredstava utvrđuje se financijskim planom.

**Članak 9.**

Vlastiti prihodi koriste se, prvenstveno, za pokriće troškova koji nastaju u obavljanju vlastite djelatnosti, za unapređenje poslovanja Škole, te za pokriće ostalih troškova nastalih u redovnom poslovanju Škole.

Škola može iz vlastitih prihoda osigurati predfinanciranje EU projekata.

**Članak 10.**

Vlastiti prihodi uplaćeni tijekom jedne kalendarske godine koji se ne utroše, prenijet će se u slijedeću kalendarsku godinu za podmirenje iste vrste rashoda.

**Članak 11.**

Očekivana visina vlastitih prihoda kao i visina očekivanih troškova troškovi sastavni su dio ukupnog financijskog plana Škole.

Ostvareni vlastiti prihodi kao i utrošena sredstva od vlastitih prihoda dio su ukupnog financijskog izvješća Škole za prethodnu godinu.

**Članak 12.**

U slučaju odstupanja u trošenju vlastitih prihoda u odnosu na planirane ravnatelj će obavijestiti Školski odbor o uzrocima odstupanja i mjerama za otklanjanja uzroka koje su dovele do tog odstupanja.

**Članak 13.**

Evidencija o sklopljenim ugovorima za vlastite prihode vodi se u tajništvu Škole, a nadzor i naplatu vlastitih prihoda vodi računovodstvo Škole prema posebnoj proceduri praćenja i naplate prihoda i primitaka Škole.

**4. DONACIJE I DRUGI IZVORI U SKLADU SA ZAKONOM**

**Članak 14.**

Sukladno odredbi čl. 141. Zakona o odgoju i obrazovanju u osnovnoj i srednjoj školi ("Narodne novine" br. 87/08., 86/09., 92/10.,105/10.-isp., 90/11.,16/12., 86/12., 94/13.,152/14., 7/17; 68/18; 98/19 ) sredstva za financiranje javnih potreba u djelatnosti srednjeg obrazovanja osiguravaju se, između ostalog, donacijama i drugim izvorima u skladu sa zakonom.

1. Donacije u novcu

**Članak 15.**

Prihodi koje Škola ostvari iz pomoći, donacija, po posebnim propisima i iz drugih izvora, namjenski su prihod Škole.

Prihodi iz stavka 1. ovog članka planiraju se u financijskim planom Škole i uplaćuju se na račun proračuna županije, a mogu se koristiti isključivo za namjene utvrđene financijskim planovima.

Škola može preuzimati obveze po stavkama rashoda za čije su financiranje planirani namjenski prihodi iz stavka 1. ovoga članka isključivo do iznosa naplaćenih namjenskih prihoda.

**Članak 16.**

Namjenski prihodi i primici koji nisu bili iskorišteni u prethodnoj godini prenose se u Proračun za tekuću godinu. Za opseg prenesenih prihoda i primitaka povećava se plan proračunskog korisnika za narednu godinu.

**Članak 17.**

Škola može primiti donaciju u novcu i dužna ju je koristiti za namjene za koje je dana, odnosno za namjene koje je odredio donator, osim ako donacija nije u suprotnosti s obrazovnom i odgojnom funkcijom Škole.

**Članak 18.**

Ako sredstva za pojedinu donaciju ostanu neutrošena uz pisanu suglasnost donatora, može se promijeniti namjena donacije.

U slučaju da je donacija u suprotnosti s obrazovnom i odgojnom funkcijom škole ravnatelj će izvršiti povrat primljenih sredstava.

**Članak 19.**

U slučaju da donator nije odredio namjenu doniranih sredstava ista će se koristiti u svrhu poboljšanja nastavnog procesa kao i učeničkih aktivnosti koje pridonose postizanju odgojnoobrazovnih i društvenih ciljeva Škole.

**Članak 20.**

Ugovorom o donaciji, kojeg potpisuje ravnatelj Škole, u pravilu se podrobnije uređuje namjena doniranih sredstava, povratno izvješće o korištenju sredstava i druga pitanja vezana uz donaciju.

**Članak 21.**

Uplate učenika za izlete, ulaznice za kulturne manifestaciji i sl., vode se kao donacije fizičkih osoba i koriste se za svrhu za koju su uplaćene.

1. Dar u naravi

**Članak 22.**

Škola može primiti dar u naravi (ustupanje stvari bez naknade), ako se može koristiti u obrazovnoj i odgojnoj funkciji Škole.

Primitak dara potvrđuje ravnatelj.

**Članak 23.**

Ugovorom o darovanju, kojeg potpisuje ravnatelj Škole, u pravilu se podrobnije uređuje vrijednost i namjena dara, povratno izvješće o korištenju dara i druga pitanja vezana uz dar.

**Članak 24.**

Ako dar nema popratnu dokumentaciju iz koje bi se mogla utvrditi njegova financijska vrijednost ravnatelj će izvršit će procjenu vrijednosti temeljem podataka kojima raspolaže (nabavna vrijednost nove stvari, starost, amortizacija, internetski portali rabljenih stvari i sl.).

**Članak 25.**

Zapisnik o procjeni vrijednosti primljenog dara dostavlja se u računovodstvo Škole radi daljnjeg postupanja sukladno odredbama o popisu imovine i obveza (inventuri).

**V. NAMJENSKI PRIHODI**

a) Sredstva posebne namjene

**Članak 26.**

Sredstva posebne namjene formiraju se uplatama učenika za povećane troškove obrazovanja i školarine na početku svake školske godine

**Članak 27.**

Sredstva posebne namjene vode se na posebnom namjenskom kontu žiro-računa Škole odnosno Županije.

**Članak 28.**

Sredstva posebne namjene formiraju se:

- od uplate roditelja/staratelja, odnosno učenika, prilikom upisa na početku školske godine ( povećani troškovi obrazovanja) sukladno odluci osnivača na prijedlog školskog odbora

- školarina sukladno odluci osnivača, na prijedlog školskog odbora

**Članak 29.**

Odlukom o upisu učenika u I. razred srednje škole omogućava se školi da utvrdi povećane troškove obrazovanja za pojedine programe, kao i iznos školarine.

Odluku o iznosu povećanih troškova obrazovanja i o namjeni korištenja sredstava i iznosu školarine donosi Školski odbor, uz suglasnost osnivača, a objavljuje se u natječaju za upis učenika u I. razred i NISpuSŠ-u.

**Članak 30.**

Povećani troškovi obrazovanja u pravilu namijenjeni su:

- akcijama koje organizira svaki razredni odjel,

- troškovima proslave dana Škole,

- pomoći učenicima Škole,

- nagrađivanju učenika Škole,

- troškovima maturantskih zabava i putovanja,

- osiguranju učenika kod osiguravajućeg društva ,

- nabavci školskih zadaćnica, nastavnog materijala, obrazaca za potrebe učenika i slično,

- podmirenje troškova učeničkih društava i slobodnih aktivnosti,

- nabavci tiska za učenike,

- pokriću štete nastale u školi kad se ne može utvrditi krivac,

- učeničkim priredbama i proslavama,

- za kupnju ulaznica za kazališne, športske, kulturne i druge priredbe,

- izdavanju učeničkih listova, priopćenja i slično,

- putnim troškovima učenika u svezi organiziranih aktivnosti,

- troškovima stručnih putovanja, ( e- medica i sl.)

- troškovima izvanučioničke nastave

- poboljšanju, razvijanju i unapređenju odgojno obrazovne djelatnosti,

- poboljšanju higijenskog standarda

- članarinama,

- rezervi

- humanitarnim akcijama

-pomoći obitelji smrtno stradalog učenika

- drugim troškovima u skladu s navedenim.

- drugim troškovima u skladu s odlukom ravnatelja ili Školskog odbora,

- drugim namjenskim troškovima sukladno odluci školskog odbora

**Članak 31.**

Povećani troškovi obrazovanja uplaćuju se prilikom upisa u školu, odnosno početkom školske godine u cjelokupnom iznosu.

**Članak 32.**

Škola može potpuno ili djelomično osloboditi učenika obveze plaćanja povećanih troškova obrazovanja.

Odluku o oslobađanju od plaćanja na temelju molbe i odgovarajuće dokumentacije (potvrda socijalne službe i sl.) donosi školski odbor na prijedlog ravnatelja te uz suglasnost osnivača.

**Članak 35.**

Učenik, odnosno roditelj, koji nije u mogućnosti izvršiti uplatu u skladu s člankom 31. Pravilnika, obvezan je prilikom dostaviti obrazložen zahtjev za oslobađanje od uplate u cijelosti ili djelomično

Učenici kojima član obitelji (brat/sestra) pohađaju ovu Školu, mogu se osloboditi plaćanja povećanih troškova obrazovanja. Uz molbu za osolobođenje dužni su priložiti i dokaz o uplati povećanih troškova obrazovanja za člana obitelji (brata/sestru) presliku uplatnice.

**Članak 36.**

Sredstvima povećanih troškova obrazovanja upravlja ravnatelj.

**Članak 37.**

Početkom školske godine, a najkasnije do 30. listopada Školski odbor donosi financijski plan povećanih troškova obrazovanja za tekuću školsku godinu na prijedlog ravnatelja.

Do 30. listopada tekuće školske godine Školski odbor na prijedlog ravnatelja donosi Financijski obračun povećanih troškova obrazovanja za prošlu školsku godinu.

Obračunska godina je školska godina, a dijeli se na dva dijela i to: od 1. rujna do 31. prosinca, te od 1. siječnja do 31. kolovoza slijedeće kalendarske godine zbog usklađivanja sa poslovnom godinom.

**Članak 38.**

Ravnatelji je dužan upoznati Vijeće roditelja i Vijeće učenika sa Financijskim planom i financijskim obračunom povećanih troškova obrazovanja.

Članak 39.

Ravnatelj je u svom radu obvezan poštovati financijski plan i odredbe ovog Pravilnika.

Ravnatelj je ovlašten raspolagati sredstvima do 10.000,00 kuna po računu ili namjeni- jednokratno. Za iznose veće od 10.000,00 kn ravnatelj je dužan zatražiti prethodnu suglasnost Školskog odbora.

**Članak 40.**

Vijeće učenika i Vijeće roditelja mogu pismeno predlagati ravnatelju namjenu povećanih troškova obrazovanja.

Ravnatelj je dužan prijedloge razmotriti ali dani prijedlozi nisu za ravnatelja obvezujući.

**Članak 41.**

Ostatak sredstava povećanih troškova obrazovanja iz jedne godine, ako nisu utrošena, prenosi se u drugu godinu kao pozitivni saldo i ulazi u masu zajedničkih sredstava.

**Članak 42.**

Sredstva povećanih troškova obrazovanja ne mogu se oročiti ili posuditi.

**Članak 43.**

Tumačenje odredbi ovog Pravilnika daje Školski odbor.

**Članak 44.**

Ovaj Pravilnik stupa na snagu osmog dana od dana objave na Oglasnoj ploči Škole.

Predsjednica Školskog odbora:

G. Radić Jelovčić, prof.

KLASA: 003-05/20-01/5

URBROJ:2182/1-12/2-8-06-20-01

Šibenik, 12. lipnja 2020.

Ovaj Pravilnik objavljen je na Oglasnoj ploči škola dana 19. lipnja 2020. i stupa na snagu dana 29. lipnja 2020.

Ravnateljica:

Aleksandra Acalin, dipl. inž.